Source: http://www.terasa.sk/category/kazne/page/2/
Timestamp: 2019-11-18 03:17:34+00:00

Document:
Kázne « Evanjelický cirkevný zbor a.v. Košice Terasa
March 6th, 2010 | Category: Kázne | Comments are closed
Vzdať sa hriechu
22.3.2009, 4 Nedeľa pôstna
V tomto pôstnom období je tu jednou z nosných tém na našich službách Božích to, čoho sa môžeme a máme vzdať pre Krista. Vzdať sa niečoho? To mi nie je celkom po vôli, to mi nie je prirodzené.
Ľahko sa vzdávam toho, čo nepotrebujem, alebo toho, čo nemôžem použiť. Ale vzdať sa niečoho, čo mi prináša potešenie, čo je príjemné… hm, prečo by som to mal robiť?
Je taký rozšírený, ale pomýlený názor medzi mnohými evanjelikmi, že keďže sme spasení z milosti, nemá zmysel, aby sme sa zaťažovali myšlienkami pôstu, odriekania… a kresťanskej disciplíny vôbec.
Je síce pravdou, že naše spasenie sme dostali darom od Pána Ježiša Krista, celkom bez našich zásluh, nič k tomu nemôžem pridať, ani to nijako vylepšiť. Boh skutočne nepotrebuje moje úsilie, moje dobré skutky, moje odriekanie, pôsty atď.
Otázkou však je, 1. či to ja nepotrebujem? A ako sa poznám – určité cvičenie sa v kresťanskej disciplíne potrebujem. A po 2. Ako odpovieš svojim životom na to, čoho sa Kristus vzdal pre teba? Dajme si pozor, aby sme nebrali Božiu milosť na ľahkú váhu.
Keď chcem dnes spolu s vami rozmýšľať o hriechu, chcem tak robiť v širších súvislostiach. V našom dnešnom biblickom texte sa hovorí: zložme všetko, čo nám je na ťarchu, i hriech, ktorý nás tak ľahko opantáva.
Obyčajne uvažujeme o hriechu v kategóriách „dobrý – zlý skutok“. Ale hriech je oveľa vážnejší problém, ako naše jednotlivé činy či výčiny J. To dnes veľmi cirkevne znejúce slovo „hriech“ doslova znamená „zísť z cesty“, „minúť sa cieľa“. Majme toto na pamäti.
Ak si svoj život predstavíme ako cestu, na ktorej kráčame odniekiaľ niekam, tak hriech je potom všetko, čo nás odvádza od cieľa nášho života; hriech je každé zídenie z tejto cesty.
Ak máš pocit, že momentálne sa len tak bezcieľne túlaš, alebo dokonca blúdiš a nevieš nájsť ten správny smer (prečo mám od istého času isté zábrany použiť v kázni toto slovo? J), alebo máš pocit, že sedíš niekde pri ceste, dobitý, doráňaný, alebo jednoducho unavený, pričom ostatní, zdá sa, majú kam ísť, tak vedz, že za týmto všetkým je hriech – stratil si cieľ, minul si ho, zišiel si z cesty.
Pisateľ nášho dnešného biblického textu to vyjadruje slovami „ťarcha“ a „hriech“. Budeme o tomto teraz viac uvažovať, ale ešte predtým sa chcem pristaviť pri otázke: A čo ma má motivovať? Ako ísť ďalej, keď sa v tom zápase života cítim neraz tak sám?
Tu v Biblii čítame: Preto aj my, keďže máme toľký oblak svedkov okolo seba, zložme… atď. Týmito slovami nám je pripomenuté, že v tom nie sme sami. Videl som nedávno taký kreslený vtip. Na obrázku bolo nakreslených množstvo ľudí ako v nejakom hypermarkete, medzi regálmi sa tam tmolili a pozerali na tovar. A nad každým bola taká bublina s textom: Som sám, som sám, som sám…
Áno, toto je pocit mnohých dnešných ľudí – uprostred davu sa cítime sami. Ak to ne je tvoj prípad, si šťastný človek a ďakuj za to Bohu. Ale ak sa v tom vidíš, potom vieš, o čom hovorím…
Kresťan však môže kráčať týmto životom vo vedomí, že aj keď sa zdá, že je sám, tak sám nie je. Raz bola jedna sestra vo viere, ktorá sa nikdy nevydala, moja bývalá vedúca na doraste v BA, ktorú si veľmi vážim, veľmi vzdelaná ale aj hlboko veriaca žena, niekde na liečení. A šla na prechádzku do lesa. A niekto tam, zo zamestnancov alebo tak nejak sa jej spýtal, či sa nebojí ísť do lesa tak sama. A ona na to: Ja nie som sama. My sme vždy dvaja. So mnou je vždy Pán Ježiš. A ten druhý na to. A my sme štyria – so mnou je aj Otec a Duch Svätý. J
Obaja v tom mali jasno. Nie sú sami, keď je s nimi Boh. Ale Boh sa niekedy zdá byť tak vzdialený a vtedy veľmi človeku pomôže vedomie, že sú tu aj druhí ľudia. To je ten oblak svedkov. To sú tí svedkovia viery.
Aj mňa veľmi motivujú mnohí kresťania, niektorí žili dávno v minulých dobách, iných stretávam aj dnes, poznám ich a neraz prežívame naše zápasy spolu.
Takže – nie sme v tom sami. Preto zložme všetko, čo nám je na ťarchu, i hriech, ktorý nás tak ľahko opantáva. Keby to bolo jednoduché, asi by o tom Biblia nehovorila. Ale nie je to také ľahké. Sám pisateľ týchto riadkov hovorí, že hriech nás ĽAHKO opantáva. Ani sa nenazdám a už som v tom až po uši.
Opantáva znamená, že sa ma zmocňuje, pohlcuje ma, zväzuje ma. Na iných miestach to Biblia popisuje slovami, že nás hriech zotročuje. Ak je niekto poviazaný, zotročený, tak nemá možnosť voľby. Nemôže sa rozhodnúť nehrešiť. A takto ľahko my podliehame hriechu.
Ak nechceš na ceste naraziť, musíš pozorne sledovať, čo je pred tebou, kadiaľ cesta vedie. Nemôžeš kráčať vpred a nepozerať pred seba. To sa väčšina z nás naučí ešte v predškolskom veku, niekedy aj za cenu bolestivých modrín na čele J. Ale tak ľahko je niekde sa nepozerať a stratiť spred očí cieľ. A potom príde náraz.
Pamätám si veľmi dobre, ako sme sa s kamarátom tak zaujato rozprávali na prechádzke ako škôlkari, že si vôbec nevšimol (ani ja) dopravnú značku, ktorá pred ním zrazu vyrástla na chodníku. Keď sa jeho hlava stretla so stĺpikom, tak tak zarindžalo, že sa až učiteľka, ktorá bola pár metrov pred nami, otočila, že čo sa deje. Úsmevno-bolestivá príhoda zo škôlky, ale veľmi trefne ilustruje, čo sa s nami deje, keď zídeme z cesty.
Nie sme supersvätci, ani len obyčajní svätci, len obyčajní hriešnici, ktorí každodenne zápasíme s mnohými vecami, s ľuďmi, sami so sebou.
Zložme svoj hriech. Nechajme ho tak. Nech ten zostane ležať tam, v prachu cesty, ale my poďme vpred, ďalej, v ústrety nebeskému cieľu.
Hriech, to nie je batožina, ktorú hodíme do kufra v aute a pohodlne sa vezieme ďalej. Je to skôr batoh, ktorý vláčime na svojom chrbte, ktorý nás obmedzuje a zväzuje.
Čítame tu, že sú aj iné veci, ktoré nie sú priamo nazvané hriechom, alebo aspoň my ich tak hneď nevidíme, a predsa sú nám na ťarchu. Čo je tým myslené?
Ja sa spýtam takto: Čo ti prekáža v živote celkom nasledovať Krista? V čom krívaš na obe strany? Čo ťa zdržiava? O čo sa bojíš prísť, ak by si vykročil za Kristom? Porozmýšľaj. Tak toto všetko sa dá nazvať ako hriech. Teda, to aj JE hriech, od ktorého potrebuješ byť oslobodený.
A ďalšia otázka: Čo ti bráni radovať sa z cesty za Kristom? Čo spôsobuje, že tvoje kresťanstvo vyzerá viac ak trúchloslužby a nie ako radostná oslava? Tak toto je tá ťarcha, ktorú vláčiš a nemusel by si.
Jedného i druhého sa potrebuješ vzdať. Lebo ak to budeš niesť ďalej so sebou, tak sa ľahko môže stať, že do cieľa nikdy nedôjdeš.
Možno to vyzerá jednoducho, ale v skutočnosti nie je. Je možno milión vecí, ktorých sa viem ľahko zdať. Ale sú možno 1-2-3, pri ktorých to vôbec nie je ľahké. pri ktorých sa desím, že ak sa ich vzdám, tak o niečo prídem.
V skutočnosti však prichádzaš o väčšie potešenie, radosť a slobodu, keď sa týchto vecí nevzdáš.
Nie je to jednoduché. Viem, lebo som v tom aj ja sám až po uši. A ja som už v štádiu, že už nielen moja Alenka, manželka by o tom vedela rozprávať, ale už aj moje deti.
Aj tu čítame: buďme vytrvalí v zápase, ktorý máme pred sebou. To nie je prechádzka v nedeľu poobede. To je zápas. A ak si myslíte, že teraz je ten najťažší, tak tu čítame, že ho ešte máme pred sebou. Áno, keď skončí jeden boj, vstupujeme do ďalšieho. Tu na zemi je to tak. A keď vám niekto bude hovoriť niečo iné, tak klame, alebo sa mýli.
A predsa to stojí za to. Nezabudnime, že pred sebou máme nielen zápas, ale aj cieľ. Máme okolo seba oblak svedkov, ktorí týmto zápasom už prešli, či prechádzajú podobne ako my. Máme pred sebou Ježiša, ktorý týmto všetkým prešiel a zvíťazil. My môžeme žiť z tohto Jeho víťazstva.
Budeme sa teraz modliť. Chcem dať priestor každému na osobnú modlitbu. Urobíme to dnes tak, že položím najprv jednu otázku, ktorá už dnes zaznela, potom bude chvíľka ticha na modlitby, potom druhá otázka a opäť vaše modlitby. Potom sa budeme modliť spolu nahlas.
1. Čo ti prekáža v živote celkom nasledovať Krista? V čom krívaš na obe strany? Čo ťa zdržiava? O čo sa bojíš prísť, ak by si vykročil za Kristom?
2. Čo ti bráni radovať sa z cesty za Kristom? Čo spôsobuje, že tvoje kresťanstvo vyzerá viac ak trúchloslužby a nie ako radostná oslava?
bolesť, slabosť, sklamanie, zranenie, neodpustenie
Úvod zborových presbyterov a funkcionárov
15.3.2009, 3 Nedeľa pôstna
57 Keď šli, povedal Mu ktosi cestou: Pôjdem za Tebou, kamkoľvek by si šiel. 58 Odpovedal mu Ježiš: Líšky majú dúpätá a nebeskí vtáci hniezda, ale Syn človeka nemá, kde by sklonil hlavu. 59 Inému zas riekol: Poď za mnou! Ale ten povedal: Dovoľ mi najprv odísť a pochovať si otca. 60 Odpovedal mu: Nech si mŕtvi pochovávajú svojich mŕtvych; ale ty choď a zvestuj kráľovstvo Božie! 61 A ešte iný povedal: Pôjdem za Tebou, Pane, ale dovoľ mi najprv rozlúčiť sa s domácimi. 62 Ježiš mu však povedal: Kto položí ruku na pluh a obzerá sa späť, nehodí sa pre kráľovstvo Božie.
Mám toho veľa, čo chcem povedať. Keď som dopísal dnešnú kázeň, zistil som, že je to akési dlhé, tak som sa rozhodol celkom vynechať pôvodný úvod. Tak len veľmi stručne: Ide tu o to, čo to stojí, keď chce byť človek nasledovníkom Pána Ježiša. Veľmi prakticky – ak chceš ísť za Ježišom aj ty, tak pozorne počúvaj. Ak to nechceš zobrať vážne, tak tu zbytočne márniš čas.
Budem hovoriť nielen k vám, milí presbyteri – aj vy, ktorí ste stáli v tejto službe doteraz, aj vy, ktorí začínate či pokračujete. Chcem hovoriť k vám všetkým. A úprimne povedané – chcem hovoriť v prvom rade sám k sebe. Tak poďme na to.
Náš dnešný evanjeliový text opisuje tri krátke dialógy, tri stretnutia Pána Ježiša s tromi rôznymi ľuďmi. Jedného volal On, aby Ho nasledoval, dvaja sa ponúkali sami, ale ich rozhodnutie nebolo až také pevné.
Nevieme, ako to nakoniec dopadlo. Nevieme vlastne ani len mená týchto troch ľudí, nevieme, či sa niekedy vlastne vybrali na cestu za Ježišom, alebo zostalo len pri ich úvahách.
Toto je nebezpečenstvo aj pre nás. Stretneme sa s Ježišom. Ale zostaneme len pri zvažovaní pre a proti a nikdy sa nepohneme dopredu.
Ten prvý oslovil Ježiša s veľkým odhodlaním: Pôjdem za Tebou, kamkoľvek by si šiel. Výborne! Čo viac si možno priať? Ako by ma potešilo, keby ste prišli za mnou a povedali mi: Brat farár, nech sa pustíš do hocičoho, ideme s do toho s tebou… čo viac si môže človek priať ako mať takých odhodlaných a verných nasledovníkov?
Ale aká je Ježišova odpoveď? Líšky majú dúpätá a nebeskí vtáci hniezda, ale Syn človeka nemá, kde by sklonil hlavu. Ježiš tu sám seba predstavuje ako bezdomovca?! Lepšie povedané ako pútnika. Pán Ježiš je na ceste. Je na ceste naplniť svoje poslanie. Nie je tu preto, aby si budoval krásny a bezpečný domov. Žiaden: môj dom – môj hrad. Nie. Ježiš je na ceste.
Ak chceš ísť s Ním, znamená to byť tiež stále na ceste. Nebyť priviazaný k jednému miestu, k jednému domu, bytu.
Pán Ježiš nestojí na jednom mieste. On ide. Ak ty chceš stáť, On sa ti vzdiali.
Vieme asi každý, ako veľa pre nás znamená domov – to vlastné miestečko, ktoré je skutočne naše. Tá vlastná posteľ, to miesto, kde môžem byť sám sebou.
Viete, skôr ako sme sa presťahovali do vlastného bytu, bývali sme pol roka u známych v jednej izbe. Doslova v ich obývačke. Viete, ešte aj teraz niekedy, keď pustím vodu v kúpeľni, tak ma fascinuje vedomie, že tá voda z kohútika, čo tečie, je „moja“ voda. Môj domov, moje miesto… Iste, má mnoho nedostatkov, ale je to to moje miesto.
Čoho sa vzdal Pán Ježiš? On sa vzdal toho svojho miesta – najprv toho krásneho miesta v nebi, a potom aj toho na zemi. Ako sa to týka nás? Buď pripravený, že ak kráčaš s Ježišom, vstupuješ do neistoty. Vydávaš sa na cestu a opúšťaš to svoje miesto, domov.
Ešte aj tá líška má tú svoju dieru v zemi, a vtáčik hniezdečko na strome, ale Pán Ježiš nemá ani len to. Ak máš ty viac, ak máš byt či dom, nemusíš mať teraz hneď výčitky svedomia, ale buď pripravený to v prípade potreby opustiť. Neviaž k tomu svoje srdce.
Viete, bol som raz ubytovaný v jednom cirkevnom zbore v zahraničí u jednej rodiny. Mali krásny dom v krásnej štvrti. Krásna piesočná pláž bola vzdialená pešo 5 minút. Izieb mali, že som ani nevedel porátať, pri dome bazén, atď. Ale ako sme sa rozprávali, tak som zistil, že v ich dome počas roka prakticky ani nebolo týždňa, aby u nich nebol niekto ubytovaný. Aby bolo jasné, oni neprevádzkovali penzión, žiadne „zimmer frei“ pre turistov, ale jednoducho otvorený dom pre príbuzných, priateľov, známych ale i neznámych, hostí z cirkvi – ak som bol aj ja, a mnohých ďalších.
Aj to znamená opustiť svoj domov, vzdať sa svojho pohodlia. Otvoriť sa druhým, a otvoriť druhým aj dvere svojho bytu aj za cenu, že vám pošliapu koberec, zašpinia gauč, rozbijú tanier a pod.
Ale môže to znamenať aj opustiť fyzicky svoj rodný dom, rodný kraj a ísť na misiu do ďalekej cudziny, kde už dvojizbový byt je luxusom, alebo kde ani netečie – nie že teplá, ale žiadna voda, a musíte si ju kupovať.
Chceš ísť za Ježišom kamkoľvek by On šiel? Líšky majú dúpätá a nebeskí vtáci hniezda, ale Syn človeka nemá, kde by sklonil hlavu.
Toho druhého oslovil sám Ježiš: Poď za mnou! Ale ten povedal: Dovoľ mi najprv odísť a pochovať si otca. Odpovedal mu: Nech si mŕtvi pochovávajú svojich mŕtvych; ale ty choď a zvestuj kráľovstvo Božie!
Aká to česť byť oslovený Ježišom! On si ma vybral za učeníka! Neviem, v akej ste boli pozícii, keď sa chlapci na ulici rozdeľovali do dvoch družstiev napr. na futbal. Zvolia sa dvaja kapitáni a oni si potom striedavo vyberajú do svojho mužstva. Aké je to trápne a ponižujúce zostať posledný, či dokonca ten, ktorého nikto nechce. Zažili ste to? Ak nie, tak ten pocit nepoznáte. A na druhej strane, ako stúpne vaše sebavedomie, keď si vás kapitán vyberie hneď v prvom alebo druhom kole. „On so mnou počíta, som hoden hrať v jeho tíme.“
A tu si niekoho vyberá Ježiš do svojho tímu. A čo nasleduje? Výhovorka. Na prvý pohľad veľmi vážna: Dovoľ mi najprv odísť a pochovať si otca. Logická požiadavka. Samozrejme, to sa patrí. ako by to bolo nepochovať si otca.
Ale znalci Písma sa zhodujú v tom, že tu nešlo o to, že by Ježiš oslovil niekoho z pohrebného sprievodu. Podľa všetkého otec dotyčného ešte žil. A možno sa tešil ešte aj dobrému zdraviu.
Jednoducho tento muž povedal: Áno, pôjdem za tebou, ale musím počkať, kým si zariadim veci v dome. Možno mal súrodencov a bál sa, že by prišiel o svoju časť dedičstva. Možno jeho rodičia na neho mali svoje požiadavky, očakávania, a keby ich neplnil, bol by vydedený.
Jednoducho, tento muž nechcel riskovať. Chcel mať najprv istotu vo svojich domácich záležitostiach, a potom, možno, ak to okolnosti dovolia, potom pôjdem za Ním.
Kým ten ešte čakal na smrť svojho otca, Ježiš už bol nielen po smrti, ale aj po vzkriesení a už sedel na nebesiach…
Tomuto chlapíkova však Ježiš tvrdo povedal: Nech si mŕtvi pochovávajú svojich mŕtvych; ale ty choď a zvestuj kráľovstvo Božie! Týmto Pán Ježiš povedal dve dôležité veci. Po prvé, pochovať človeka so všetkou úctou môže hocikto, kto má k tomu človeku vzťah. Ale zvestovať kráľovstvo Božie môže len duchovne živý človek.
Pri tomto si kladiem aj ja vážnu otázku. Viete, je mnoho dobrých vecí, ktoré možno robiť tu na tejto zemi. Ale ja si musím vybrať to, čo neurobí hocikto. Prečo? Pretože nie som hockto. Som kresťan, som Božie dieťa. Ja poznám evanjelium a poznám Spasiteľa. Je mnoho vecí, ktoré môžu rovnako dobre robiť aj ľudia bez viery v Boha. Ale kto im môže povedať o Spasiteľovi? Len ten, kto Ho pozná.
Nechcem tým povedať, že všetci musíte opustiť svoje zamestnanie a – hurá za farárov či misionárov. Len rob poriadne svoju prácu, ale pamätaj – sú veci, ktoré miesto teba nedokáže nikto iný. To, čo robíš v práci, dokáže mnoho aj iných ľudí miesto teba. Ale ty si tam pre niečo viac – ty si tam aj preto, aby si im povedal o Božom kráľovstve. tom ťa nikto nezastúpi.
Je mnoho vzácnych hodnôt na tejto zemi – rodina, domov, majetok, práca a ďalšie, ale najväčšou hodnotou je Božie kráľovstvo, pretože to je večné. Všetko ostatné tu necháme, to pominie. Ale Božie kráľovstvo je večné. Preto: Nech si mŕtvi pochovávajú svojich mŕtvych; ale ty choď a zvestuj kráľovstvo Božie!
A čo ten tretí? Ten vyjadruje ochotu ísť, ale – hneď sám pridáva jedno „ale“. Pôjdem za Tebou, Pane, ale dovoľ mi najprv rozlúčiť sa s domácimi. Ježiš mu však povedal: Kto položí ruku na pluh a obzerá sa späť, nehodí sa pre kráľovstvo Božie.
Opäť sa tu spomína rodina. Čo má zase Pán Ježiš proti tomu, aby sa dotyčný rozlúčil s domácimi? Ísť za Ježišom bola aj vtedy zásadná zmena. Peter, Ondrej, Ján a Jakub nechali siete na brehu a šli za Ním. Matúš nechal colnicu colnicou a šiel za Ním.
Ale tu je jeden z nádejných učeníkov chce ešte urobiť niečo „najprv“, a až potom Ježiš. Viete, je dosť možné, že keby Peter nenechal tie siete na brehu, ale začal ich čistiť a ukladať, tak by si to rozmyslel. Keby Matúš uzatváral tržbu za ten deň a na tej colnici rátal, koľko vybral, s každou ďalšou mincou by klesalo jeho odhodlanie vydať sa ešte za Ježišom.
Ja osobne nemám rád urýchlené rozhodnutia. Ale všetci vieme, že v určitých situáciách sa človek musí rozhodnúť rýchlo – teraz alebo nikdy. A kto príliš váha, tak premešká jedinečnú šancu.
Keby sa ten dotyčný začal lúčiť s domácimi a každému mal vysvetľovať, prečo opúšťa istotu domova, svoju prácu atď. a ide za Ježišom, tak by ho jeho blízki odhovárali. Viete, poznám nemálo prípadov, kedy rodičia deťom hovoria, aby to tak nepreháňali s tým náboženstvom. Hovoria: To, že si nábožný, to je v poriadku, ale len to prosím ťa tak nepreháňaj, nebuď fanatikom.
Vieme, že v istom momente dokonca Ježišovi príbuzní prišli za ním, vyhľadali Ho, a chceli Ho zbrzdiť, lebo si mysleli, že sa. zbláznil.
Ježiš… povedal: Kto položí ruku na pluh a obzerá sa späť, nehodí sa pre kráľovstvo Božie. Ak sa rozhodneš pre Božie kráľovstvo, už sa neobzeraj späť. To je pasca, do ktorej upadla Lótova žena. Utekala z mesta, ktoré si vybrali spolu s manželom za svoj domov, pretože to bolo miesto lákavejšie a krajšie ako to, čo zostalo Abrahámovi. Ale bolo to aj miesto a mesto hriechu. A boh prišiel so svojim súdom. Ona sa ho však nedokázala celkom vzdať. A obzrela sa späť a to bol jej koniec. Ďalej sa už nedostala. Poznáte ten starozmluvný príbeh…
Ak chceš ísť vo svojom dopredu, nemôžeš sa stále obzerať späť. Ak Pavel napísal: Bratia, ja si nemyslím, že som už uchvátil. Ale jedno robím: zabúdam na to, čo je za mnou, a snažím sa o to, čo je predo mnou… (Filp 3:13).
Máš ty takto pohľad uprený dopredu? Tieto biblické slová som si ja vybral pri svojej ordinácii. A priznám sa, už som na ne skoro zabudol, keď som pred časom narazil na svoje oznámenie o ordinácii, ktoré som si sám pripravil. A uvedomil som si, že si tieto slová potrebujem častejšie pripomínať.
neviem, asi táto moja dnešná kázeň nie je veľmi povzbudivá. J nebojte sa, to čo hovorím, hovorím v prvom rade sám sebe. A môžete ma v tom kontrolovať a napomínať. A budem tak robiť aj ja vo vzťahu k vám. A snáď pôjdeme potom spolu tam, kam kráča Pán Ježiš. Poďme za Ním. Všetci.
Lukášovo evangelium, D. Gooding
Vzdať sa seba
1.3.2009, 1 pôstna nedeľa
5 Tak zmýšľajte medzi sebou, ako aj Ježiš Kristus,6 ktorý mal podobu Božiu a svoju rovnosť s Bohom nepokladal za lúpež,7 ale vzdal sa hodnosti, vzal na seba podobu služobníka, podobný sa stal ľuďom, a keď sa zjavil ako človek, 8 ponížil sa a bol poslušný do smrti, a to až do smrti na kríži. 9 Preto Ho aj Boh nadmieru povýšil a dal Mu meno nad každé meno, 10 aby v Ježišovom mene pokľaklo každé koleno tých, čo sú na nebi aj na zemi, aj pod zemou, 11 a každý jazyk aby na slávu Boha Otca vyznával, že Ježiš Kristus je Pán. 12 A tak, moji milovaní, ako ste vždy boli poslušní, nielen v mojej prítomnosti, ale ešte viac teraz v mojej neprítomnosti, s bázňou a s chvením konajte svoje spasenie.
Filipským 2:5-12
Téma: Vzdať sa seba
Vstúpili sme do obdobia pôstu. Žijeme však možno tak rýchlo, že si to ani nestihneme všimnúť. A ešte menej času máme na to, aby sme sa zamysleli nad tým, aký a či vôbec nejaký význam má pre nás toto obdobie.
Ak Pán dovolí, tak by som sa rád spolu s vami zamýšľal v tomto období nad tým, k čomu nás Boh vyzýva, aby sme sa toho vzdali. Toto iste nie je téma, ktorou by som si získal popularitu.
Všade okolo nás počujeme reklamy a ponuky, ktoré hovoria o tom, ako získať viac. A dnes je ešte aktuálnejšia otázka, ako vôbec nestratiť aspoň to, čo človek má.
O obetovaní sa, o vzdávaní sa niečoho dobrovoľne, nepočuť takmer vôbec. O to dôležitejšie je, aby sme o tom aspoň tu počuli. Dávanie a vzdávanie sa je totiž jedna z podstatných vlastností nášho Boha. A On chce, aby sme boli takými ako je On.
Bohovia iných náboženstiev si nechávajú slúžiť, treba im prinášať dary na uzmierenie. Ale Boh Biblie je Boh dávajúci. On nikdy nežiada bez toho, aby nám On sám už skôr nedal príklad a dôvod k tomu, aby sme sa aj my niečoho vzdali.
Náš dnešný text o tom hovorí veľmi jasne a zrozumiteľne. Niektorí biblickí bádatelia sa domnievajú, že autorom tohto hymnusu o Kristovi ani nie je Pavel, ale že Pavel tu použil ako príklad hymnus, ktorí kresťania spievali na svojich zhromaždeniach. Pre nás dnes nie je vôbec podstatné, kto je autorom týchto slov.
Každopádne tu je krásnym spôsobom vyjadrené, čo Kristus podstúpil pre človeka. Čoho sa On vzdal pre nás. Sám sa veľmi rád vraciam k týmto slovám, keď rozmýšľam o Kristovi.
Pôstne obdobie je čas, kedy aj v cirkvách viac ako inokedy rozmýšľame o tom, čo podstúpil Pán Ježiš pre nás a kvôli nám. Sledujeme Jeho cestu ku golgotskému krížu. A potom ešte ďalej – k prázdnemu hrobu.
Aj táto starokresťanská oslavná pieseň o Kristovi opisuje cestu Pána Ježiša na kríž – to je tá časť, ktorá hovorí o Jeho ponížení, o tom, čoho sa On pre nás vzdal.
Druhá časť hovorí o Jeho oslávení, o tom, ako Ho Boh Otec pozdvihol a vyvýšil, dal mu späť to, čoho sa vzdal, a to v oveľa slávnejšej podobe.
Pavel nás tu však veľmi jasne vyzýva, že toto nie je príbeh, ktorým sa máme len nadchýnať, že toto nie sú udalosti, o ktorých máme len rozjímať; ale že je to príklad, ktorý máme nasledovať.
Rozumiete, čo tu hovorím? Môžeme sa rozciťovať nad tým, čo pre nás urobil Pán Ježiš. Áno, toto je prvé a dôležité si uvedomiť. Ale dnes tu k vám hovorím ako k takým, ktorí túto pravdu už poznáte a uverili ste jej. Áno, Pán Ježiš sa vzdal svojej nebeskej slávy kvôli tebe, kvôli mne, ponížil sa a šiel až na smrť ukrižovaním. Kvôli môjmu, kvôli tvojmu hriechu.
Ale ten istý Kristus nezostal v moci smrti, ale bol Bohom vzkriesený, povýšený, oslávený – aby sme sa teraz pred Ním skláňali ako pred svojim Spasiteľom a Pánom.
Toto vieme, tomuto veríme. Ale Pán Ježiš nám dal nielen večný život, spasenie – ale aj príklad, ktorý máme nasledovať. Náš život je obrazom toho, ako sme pochopili a uverili týmto pravdám. Náš život je našou odpoveďou na to, čo pre nás urobil Boh.
Aká je táto tvoja odpoveď? Nad tým sa dnes zamyslime. Pavel píše: Tak zmýšľajte medzi sebou, ako aj Ježiš Kristus a na záver hovorí: A tak, moji milovaní, ako ste vždy boli poslušní, nielen v mojej prítomnosti, ale ešte viac teraz v mojej neprítomnosti, s bázňou a s chvením konajte svoje spasenie.
Toto je jednoznačná výzva k tomu, aby sme rozmýšľali a aj konali tak, ako Pán Ježiš. Pán Ježiš nič nerobil polovičato. On sa celkom vzdal neba a prišiel celkom na zem, do našej biedy, špiny, do nášho života, do našej smrti, do nášho hriechu. On skutočne celkom trpel, a celkom zomrel. Odovzdal sa nám celý so všetkým, čo mal a kým bol.
Pred pár dňami som pozoroval nášho najmladšieho – Timotea ako objavuje svet. A uvedomil som si, ako také malé dieťa robí všetko naplno. Celou svojou dušou, celou svojou bytosťou.
Najmä tie najmenšie deti ešte nemajú tu celu širokú skalu prejavov, ale konajú v extrémoch. Keď sa Timi teší, tak ako o dušu. Keď sa hnevá, ide ho rozhodiť. Keď plače, sú to potoky slz. Keď ho niečo zaujme, tak sa mu od sústredenia až z kečky parí… atd.
Uvedomil som si pri tom, čo to znamená, keď Ježíš povedal, že najväčšie prikázanie je: Milovať budeš Pána, svojho Boha z celého srdca a z celej duše a z celej mysle a z celej sily (Mk 12:30).
Dieťa nerobí nič „len tak“, nič len „naoko“. Dokonca aj nudu prežíva celou svojou bytosťou. Aby som miloval Boha z celej duše, tak to by som Ho musel milovať tak, ako to dokáže len dieťa. Nie náhodou povedal Pán Ježiš: …ak nebudete ako deti, nikdy nevojdete do kráľovstva nebeského. (Mt 18:3).
Uvedomujem si a priznávam, že to takto nedokážem. Ale chcel by som. Je to ideál, ku ktorému mám smerovať. O to mám prosiť v modlitbe, aby ma takým Boh urobil.
V tomto bol Pán Ježiš ako dieťa, tiež nič nerobil polovičato, ale naplno. A predsa v tom bola zrelosť dospelého muža, zrelého človeka.
Keď Pavel píše, že máme s bázňou a s chvením konať svoje spasenie, tak to neznamená, že si my nejako máme či dokonca môžeme získať či zaslúžiť spasenie. Toto by odporovalo evanjeliu a zvesti o Božej milosti.
Možno sa tu Pavel nevyjadril pre nás dnes celkom zrozumiteľne, ale ide tu o to, že svojim životom máme potvrdiť to, že sme spasené Božie deti. Svojim životom máme naplniť obsah toho, že sme spasení.
Žiaľ, mnohí cirkevníci majú spasenia plné ústa, keď spievajú piesne na bohoslužbe či hovoria amen na odriekané modlitby, ale ich životy hovoria opak.
Pred pár dňami ma zaujalo zamyslenie v Tesnej bráne, kde autor spomína Mahátma Gándhiho, ako v mladosti uvažoval o tom, že by sa stal kresťanom. Veľmi ho totiž oslovoval Ježišov život a učenie. V tom čase žil v Pretórii, v Južnej Afrike.
Začal tam navštevovať kresťanský kostol. Ale bol sklamaný tým, čo tam videl. Povedal, že tí kresťania sú málo nadšení zo svojej viery. Sklamane povedal, že kresťanstvo nemá hinduizmu čo dať. Tí cirkevníci tam totiž žili celkom svetsky a ich náboženstvo ich vôbec neovplyvňovalo v ich bežnom živote.
Samozrejme, nemá asi zmysel uvažovať nad tým, čo by bolo keby. Ale možno keby vtedy stretol Gándhí viac oduševnených kresťanov, ktorí berú svoju vieru vážne, tak by zápas za oslobodenie Indie neviedol hinduista ale kresťan. A vieme, že Gándhí sa tomuto poslaniu odovzdal tiež celou svojou dušou, celým svojim životom.
My sme niekedy zvedení na nesprávnu cestu tzv. lacnou milosťou. Kristus urobil pre nás všetko, a preto my už nemusíme nič. Stačí, ak my len tak trošku, aby sme neboli ani celkom bezbožní, ale ani príliš fanatickí.
Ale ak Pán Ježiš Kristus urobil pre nás všetko, nemali by sme aj my urobiť všetok pre Neho? Ak sa On všetkého vzdal, aby pre nás všetko získal, nemali by sme sa ja my všetkého vzdať, aby sme všetko získali pre Neho?
Niet dnes už priestoru, aby som hovoril o konkrétnostiach. Niečo musím nechať aj na vás, aby ste aj vy mali o čom rozmýšľať. V letáku, ktorý si budete môcť vziať pri východe, sú aj niektoré praktické otázky, ktoré vám môžu pomôcť nájsť konkrétnu praktickú odpoveď na to, čo môžete urobiť nasledovných 40 dní pre Ježiša.
Ale na záver ešte jednu poznámku k tomu letáku. Včera som na ňom pracoval a najmä náš najstarší ma rád pozoruje, ako pracujem na počítači. Sadne si vedľa mňa a „očumuje“, prípadne komentuje. Samozrejme, značne ma to vyrušuje a rozčuľuje. V závere letáka je napísané naše poslanie – ako cirkevného zboru: Sme tu preto, aby sme vytvárajúc rodinu Božích detí prinášali evanjelium strateným, slúžili núdznym, budovali veriacich a tým všetkým prinášali Bohu slávu.
Keď čítal tieto slová, poznamenal: Ocko, však toto nie je pravda, že by to tak bolo? A ja na to: Ako to myslíš? No, to nie je, tak to predsa nie je, to by si len chcel, aby to tak bolo, nie?
A ja som musel priznať. Áno, toto je sen. Toto je niečo, čo by som veľmi chcel, aby bolo, aby to bola pravda o nás. Aby – keď niekto príde sem medzi nás, alebo stretne hocikoho z nás niekde inde, tak povie – áno, toto je pravda. Tam je naozaj prítomný Boh.
To, prečo tu sme, je povedané veľmi jasne. To, akí sme, to je už odpoveď, ktorú svojim životom píše každý jeden z nás.
Boží súd II
23.11.2008, 27. Ne po Sv.Trojici
Lebo nik nemôže položiť iný základ okrem toho, čo je položený, a tým je Ježiš Kristus. Či na tomto základe stavia niekto zlato, striebro, drahokamy, drevo, seno, slamu, každého dielo vyjde najavo; ukáže to totiž (súdny) deň, ktorý to zjaví v ohni, a sám oheň sprobuje dielo každého, aké je. Ak niekomu zostane dielo, čo postavil, dostane odmenu; ak niekomu dielo zhorí, utrpí škodu; sám sa síce zachráni, ale len ako cez oheň. 1K 3:11-15
Ak sa vám zdá tento prečítaný biblický text povedomý, nie je to náhoda, pretože sme ho počuli z tohto miesta aj pred týždňom. Ale nebojte sa, nejdem opakovať minulotýždňovú kázeň. Chcem však nadviazať na myšlienky, ktoré som hovoril minulý týždeň o Božom súde.
Ale najprv predsa trochu opakovania. Hovoril som o Božom súde ako sa týka neveriacich a ako sa týka veriacich. Neveriaci by sa mali tohto súdu obávať, pretože bude pre nich znamenať konečné vylúčenie z Božej prítomnosti. Ale keďže ide o neveriacich, tak oni sa zase asi ani tak neobávajú, pretože keď neveria v Boha, tak neveria asi ani na Posledný súd.
Na druhej strane, veriaci sa Božieho súdu niekedy neprimerane obávajú. Neprimerane preto, lebo Posledný súd pre kresťana bude len potvrdením toho, čím žil doteraz – bude pre neho vstupom do plnosti života s Bohom.
Väčšina ľudí tak akosi prirodzene očakáva, že na poslednom súde bude posúdený život každého človeka, a podľa toho, ako žil, pôjde do pekla alebo do neba. Minule som hovoril o tom, že to nie je celkom tak. Na poslednom súde sa naplní Božia spravodlivosť – nie v tom, že Boh bude posielať ľudí do pekla či do neba, ale v tom, že tam bude potvrdené to, kam človek smeroval už tu na zemi. Pre kresťana to bude len prechod do Božieho kráľovstva.
Inými slovami, medzi peklom a nebom sa rozhoduje už tu na zemi na základe tvojho postoja voči Ježišovi Kristovi. Kto odmietol Krista, odmietol tým večný život. Ako napísal Ján: Kto má Syna, má život; kto nemá Syna Božieho, nemá život. (1 Jána 5:12) A tak otázka znie: Máš Syna Božieho? Máš Ho za svojho Spasiteľa, Záchrancu od hriechu? Nie je tu otázka, či si dobrý človek, alebo dobrý cirkevník, ani či sa ním usiluješ byť. Všetko sa láme na postoji k Pánovi Ježišovi Kristovi. Ak nemáš Krista, nemáš nič. Ak môžeš vyznať, že On je tvojím Spasiteľom, nemusíš žiť v strachu pred Božím súdom, pretože si – ako On sám povedal – už prešiel zo smrti do života. (J 5:24).
Možno si tu nebol minulý týždeň, možno si ešte nikdy nebol takto konfrontovaný s touto otázkou. Pre teba platí, aby si sa tu zastavil a dal si do poriadku, ujasnil si svoj vzťah s Pánom Ježišom Kristom. Potom môžeš ísť ďalej.
Možno vám príde otázka: No dobre, ale čo tí, ktorí o Kristovi nepočuli? Otázka je to dobrá, ale netýka sa teba. Ty, čo tu sedíš, si už o Kristovi počul, respektíve počuješ o Ňom v tejto chvíli. Preto teba sa týka otázka: Čo si spravil s Kristom ty?
Aby som tú otázku nenechal bez odpovede – aspoň čiastočnej, tak tí, čo nepočuli o Kristovi, budú súdení podľa svojho svedomia. Budú súdení podľa toho, čo mohli poznať a poznali. Inými slovami, budú súdení podľa svojho svedomia podľa toho, ako napĺňali prirodzený morálny zákon, ktorý má každý človek vpísaný do srdca. V tom zmysle hovorí Pavel v R 2:12-16.
Ale poďme dnes o krok ďalej. Vráťme sa k otázke, ktorá sa týka asi najväčšieho počtu z nás – ako sa ešte týka Boží súd nás? Hovorili sme o tom, že pre kresťana je to len prechod z tohto života do toho ďalšieho – večného. Ale predsa, keď sa pozrieme opäť na náš dnešný text, upozorňuje nás na to, že v istom zmysle aj život kresťana bude Božím súdom posúdený. Nie kvôli nášmu spaseniu, ale ohľadom toho, čo sme spravili s tým životom, čo nám Boh dal.
Je tu možnosť, že hoci spasenie nám nebude odňaté, predsa zhorí všetko, čo sme celý svoj život stavali, o čo sme sa usilovali. To hovoria tie slová: ak niekomu dielo zhorí, utrpí škodu; sám sa síce zachráni, ale len ako cez oheň. Je možné, že vojdeš do nebeského kráľovstva, ale so zdesením a hanbou zistíš, že si ako kresťan celý svoj život premárnil a žil naprázdno.
Je jedna nedobrá vec, ktorej veriaci ľudia podliehajú. Už sa tak skamarátia s Pánom Bohom, že poľavia vo svojom živote. To, že si spasený neznamená, že môžeš žiť ako chceš. Teda – rovnako ako pred svojim obrátením sa k Bohu, po starom. To by bola lacná milosť.
Chcem dnes hovoriť veľmi vážne o tom, ako žiješ ako kresťan? Máš vo svojom pevný základ, ktorým je Kristus. Ale čo ďalej? Čo staviaš na tomto základe? Staviaš to, čo chce On, alebo si staviaš svoje vlastné stavbičky?
Ako je zameraný tvoj život? O aké ciele usiluješ? Hľadáš na prvom mieste Božie kráľovstvo alebo svoje vlastné záujmy? Čomu venuješ svoje úsilie, energiu, peniaze, voľný čas, myšlienky…?
Nehovorím, že nemáš právo na svoj vlastný život, len sa pýtam, čo je to za život? Venuješ ho sám sebe, alebo ho venuješ Bohu? A druhým ľuďom?
Najväčšie prikázanie nám hovorí, že máme milovať celým svojim srdcom Boha a svojho blížneho ako seba samého. Žijeme podľa tohto? Nie preto, aby sme sa zapáčili Bohu, ale ako našu odpoveď na to, čo On pre nás bol urobil.
Mnoho veriacich žije svoj uspokojený kresťanský život, akoby žiaden súd nebol, akoby sa nikdy nemali zodpovedať Bohu za svoj život.
Náš dnešný text nehovorí o Božom súde ako súde k odsúdeniu do pekla, ale o súde, ktorý prehodnotí to, ako sme žili už ako kresťania. Nakoľko sme konali Božiu vôľu? Nie pre svoje spasenie, aby sme boli spasení, ale nakoľko sme svojim životom potvrdzovali svoje spasenie?
Pre aké hodnoty žiješ? Základom tvojho života je Kristus – to je otázka spasenia; ale čo staviaš na tom základe vo svojom kresťanskom živote? Sú to veci, ktoré pretrvajú? Ktoré majú skutočne večnú hodnotu?
Dovoľte, aby som vám prečítal niekoľko myšlienok z knihy Kazateľ. tieto slová sú pripisované Šalamúnovi, kráľovi Izraela, ktorý dosiahol najväčší rozmach, slávu a bohatstvo zo všetkých izraelských kráľov. Mal možnosti o akých my môžeme len snívať. A napokon on takto hodnotí svoj život:
Kazateľ 2:1-11 Povedal som si: Nože, skúsim to s radosťou; užívaj dobré veci! A hľa – i to je márnosť. O smiechu som povedal: Pochabosť. A o radosti: Čo prospeje? Pomyslel som si, že vínom osviežim svoje telo, ovládajúc myseľ múdrosťou, a bláznivosti sa budem držať až dotiaľ, kým neuvidím, čo je prospešné pre ľudí, čo majú robiť pod slnkom pri krátkom počte dní svojho života. Podujal som sa na veľké veci: Vystaval som si domy, vysadil som si vinice, založil som si záhrady a sady a nasadil som v nich ovocné stromy všetkých druhov. Urobil som si jazerá, aby sa z nich zvlažoval les, v ktorom rástli stromy. Kúpil som si otrokov a otrokyne; mal som aj doma narodených sluhov, veľké stáda dobytka a mnoho oviec, viac ako všetci, ktorí boli predo mnou v Jeruzaleme. Nahromadil som si aj striebra a zlata i pokladov od kráľov a z krajín; zadovážil som si spevákov a speváčky, aj čo je ľuďom rozkošou: mnoho žien. Vzrástol som a prevýšil všetkých, ktorí boli predo mnou v Jeruzaleme; nad tým moja múdrosť zostávala pri mne. Čokoľvek si moje oči zažiadali, neodmietol som im; svojmu srdcu som neodoprel nijakú radosť; lebo moje srdce malo radosť zo všetkej svojej námahy; a to mi bolo odmenou za všetku moju námahu. Vtedy som obrátil pozornosť na všetky diela, ktoré moje ruky vykonali, a na námahu, ktorú som vynaložil na ich vykonanie, a hľa – to všetko bola márnosť a honba za vetrom; z ničoho niet úžitku pod slnkom.
A ďalej hovorí takto: (Kazateľ 2:12-23)
Potom som sa obrátil, aby som sa pozrel na múdrosť, na pochabosť i na bláznovstvo… Múdry má oči vo svojej hlave, kým blázon chodí v temnote. A predsa som spoznal, že rovnaký údel postihne všetkých. Preto som si povedal: Ak ma taký údel stihne ako blázna, načo som vynikal múdrosťou? A povedal som si: Aj to je márnosť. Pamiatka po múdrom ani po bláznovi netrvá naveky, v budúcich dňoch sa zabudne na všetko a múdry umiera tak ako blázon.
Vtedy som znenávidel život, lebo sa mi sprotivilo všetko, čo sa deje pod slnkom. Veď všetko je márnosť a honba za vetrom. Znenávidel som všetku svoju lopotu, ktorou som sa umáral pod slnkom, ktorú musím zanechať tomu, čo príde po mne. Preto som dospel k zúfalstvu nad všetkou lopotou, ktorú som s námahou konal pod slnkom. Nuž čo má človek zo všetkého svojho ustávania a z úsilia srdca, ktorým sa umáral pod slnkom? Veď po celý jeho život bolesť a mrzutosť sú jeho zamestnaním; ba ani v noci jeho srdce neodpočíva. Aj to je márnosť.
Poznávaš v týchto slovách seba? Rozumejte mi dobre, ja nechcem, aby ste vstúpili do kláštora, ani nie všetci môžu byť farári či misionári
Ale v každom povolaní, žiješ buď pre Boha a druhých ľudí, alebo len pre seba a svoje záujmy. A to platí bez ohľadu na to, či si študent, zamestnanec, nezamestnaný, podnikateľ, dôchodca, matka na MD…
Čo staviaš?
Aký základ je položený v tvojom živote? Je to skutočne Kristus? Stojíš na Kristovi? Ak nie, tak odovzdaj život Kristovi.
Čo staviaš na tom základe? Čo staviaš na Kristovi? Začal si Kristom, ale čím pokračuješ? Prehodnoť svoj život, aké miesto má v ňom Boh, a Božie veci? 1 hodinu v týždni a možno ešte pár minút počas dňa?
Tu je niekoľko návrhov, čo konkrétne môžeš urobiť.
Zaraď do svojho času Boha
Venuj sa veciam, ktoré majú zmysel pre večnosť
Napríklad – začni si pravidelne čítať Bibliu. Začni v nej hľadať to, čo Ti Pán Boh ukáže, ako máš žiť pre večnosť. Zapoj sa do nejakej konkrétnej pomoci druhým ľuďom.
16.11.2008, 26. Ne po Sv.Trojici
Posledné nedele cirk. roku sa týkajú „posledných vecí“ v živote človeka. Preto témy ako Boží súd, smrť, koniec, vzkriesenie. Dnes chcem hovoriť o Božom súde. Chcem hovoriť o tom, ako sa Boží súd týka neveriacich, a ako sa týka veriacich. Ohľadom veriacich chcem hovoriť o tom, v akom zmysle sa Božieho súdu báť nemusíme, a v akom zmysle ho predsa musíme brať s plnou vážnosťou.
Nechcem nikoho tu dnes strašiť Božím súdom. Ale byť neveriacim, tak sa skutočne mám čoho obávať. Asi pred dvoma týždňami som sa tejto otázky už dotkol, keď som spomínal myšlienku C. S. Lewisa, že na poslednom súde to bude asi tak, že budú tam ľudia, ktorí povedia Bohu: „Tvoja vôľa nech sa stane“, a potom tí, ktorým povie Boh: „Tvoja vôľa nech sa stane“. Inými slovami, nebude to ani tak, že by Boh niekoho posielal do pekla, ale skôr to, že sa naplní Božia spravodlivosť. Hriech bude odsúdený a potrestaný. A ten, kto sa celý život kamarátil s hriechom, bude s ním previazaný už naveky. Ten, kto v tomto živote nestál o Boha, nebude nasilu nútený ísť do neba, naopak, bude si „užívať“ večnosť bez Boha.
Ako bude to peklo vyzerať? Biblia používa v súvislosti s peklom, večným zatratením obrazy plameňa, večného ohňa. Zabudnite však na predstavu pekla, ako miesta, kde si čertík-Bertík varí v kotlíku zlého hriešnika. Toto patrí do rozprávok.
Oheň ako symbol večného trápenia preto, lebo všetci vieme, že popálenina je skutočne veľmi bolestivá a aj vyzerá škaredo. Na druhej strane oheň tiež ničí odpad a nečistotu. Oheň znehodnocuje všetko, čo mu príde do cesty. Aj toto je symbolom toho, že posledný súd preskúša všetko, čo sme počas svojho života budovali, zhromažďovali a o čo sme sa usilovali.
Peklo si je možné veľmi reálne predstaviť ako miesto, ktorému bude Boh vzdialený, a to so všetkými dôsledkami, ktoré to prináša. A to bez nádeje na zmenu či nápravu. Len si predstavte tú najhoršiu chvíľu vo svojom živote, akú ste zažili. A teraz si túto chvíľu vynásobte nekonečnom. To je peklo. Úplná odlúčenosť od Boha, bez nádeje a budúcnosti.
Preto človek, ktorý nepočíta vo svojom živote s Bohom, mal by počítať s tým, že bude raz znášať dôsledky svojho hriechu. Raz príde rátanie.
Ale viac chcem dnes hovoriť o tom, ako sa Boží súd týka kresťana. Pre kresťana otázka súdu nie je dôvodom k strachu ohľadom otázky, či bude spasený! Kresťan sa nemusí báť, že by ho Boh odsúdil. Kresťan môže žiť v pokojnej istote a dôvere, že bráne Božieho kráľovstva je pre neho otvorená. Nemusí žiť v obavách, že na poslednom súde sa to vyzvrtne nejako nepríjemne inak.
Nie je to môj výmysel, ani môj názor, ale opieram sa plne dôverujem slovám Pána Ježiša, ktorý povedal: Veru, veru, hovorím vám: Kto počúva moje slovo a verí Tomu, ktorý ma poslal, má večný život a nejde na súd, ale prešiel zo smrti do života. (J 5:24) „nejde na súd, ale prešiel zo smrti do života“, to sú slová Pána Ježiša. Ak veríš Boh, ktorý poslal Ježiša ako tvojho Spasiteľa, ktorý prišiel, aby na vlastnom tele ako človek niesol tvoj hriech a aj trest za tvoj hriech, tak sa už nemusíš znepokojovať myšlienkou na Boží súd.
Nie je to preto, že si dobrý človek, ani preto, že si pokrstený, možno konfirmovaný, chodíš do kostola či dokonca si čítaš Bibliu. To sú všetko dobré veci, ale nie preto budeš spasený. Pretože, ruku na srdce, ani pri najlepšej snahe ešte zďaleka nedosahuješ Boží štandard, nie si dosť svätý.
Ak by si sa mal postaviť pred Boha len stým, čo más sám, tak sa ukáže aký si nedostatočný, a tiež nie dosť statočný. 🙂 Ak si porušil čo len jedno prikázanie, prestúpil si zákon. Ten, kto má záznam v registri trestov, nemusí porušiť všetky paragrafy. Stačí jeden na to, aby jeho register už nebol čistý. A to ho diskvalifikuje určitých možností zamestnania, napríklad.
Tak tvoj hriech ťa diskvalifikuje z toho, aby si vstúpil do neba. Ale ako kresťan nebudeš stáť pred Bohom – Otcom sám. Bude tam aj Ježiš, ktorý povie: Áno, tento človek tiež zlyhal, ako aj ostatní, ale aj za neho som zomrel. Aj jeho hriech som niesol na kríž. A on sa spoľahol na moju obeť. On mi uveril. Jeho hriechy sú zahladené mojou krvou.
Chceš sa pred Bohom obhajovať sám, alebo to necháš na Ježiša? Pre mňa je voľba jasná.
Ale možno ty nemáš teraz v tejto otázke jasno. Si veriacim človekom, ale pritom sa aj obávaš Božieho súdu, Pri pomyslení naň, nemáš v srdci pokoj, Nie si si istý, či by si obstál.
Môžem ťa uistiť – neobstál. Ale nie v tom je pointa, nakoľko ty obstojíš. Ak sa chceš spoliehať na seba, na svoje dobré skutky, na svoje zásluhy, tak sa na ne spoliehaj, ale to ti nikdy nemôže priniesť do života pokoj, pretože ak si len trochu úprimný tak vieš, že aj pri najlepšej snahe zlyhávaš a hrešíš. Toto je cesta do slepej uličky. V angličtine sa slepá ulica povie „dead end“ – mŕtvy koniec a to presne vystihuje tento spôsob uvažovania. Na konci tejto cesty je len smrť, beznádej, trápenie.
Ale je tu aj iná cesta. Cesta, ktorú pre nás otvoril svojou smrťou a vzkriesením Pán Ježiš. Otázka je – čo máš spraviť, ak ti chýba pokoj v srdci, ak si nie si istý?
Poviem, čo som urobil ja a ty môžeš urobiť niečo podobné. Sedel som tak raz v kostole, podobne ako vy tu teraz a počúval som kázeň. A uvedomil som si vtedy veľmi jasne svoj hriech. A uvedomil som si svoje zlyhanie pred Bohom, a že si nezaslúžim Jeho milosť. Ale tiež som počul to evanjelium, že aj kvôli tomuto hriechu zomrel Pán Ježiš. A ja som tomu uveril, že je to skutočne tak a tak ako som tam sedel, som sa modlil k Bohu a k Ježišovi. A aj ty sa môžeš teraz modliť. Ak je toto tvoj problém, už ani nemusíš ďalej počúvať, čo budem kázať, ale sa modli. Môžeš sa napríklad modliť:
Pane Bože, uvedomujem si, že som hriešny človek, že si nezaslúžim Tvoje odpustenie, nezaslúžim si vstúpiť do Tvojho kráľovstva. Ale tiež verím, že Pán Ježiš Kristus zomrel aj za môj hriech. A pre Jeho zásluhy a obeť na kríži Ťa prosím, odpusť mi môj hriech a prijmi ma na milosť. Amen.
Spoľahni sa na slová, ktoré povedal Ježiš: to počúva moje slovo a verí Tomu, ktorý ma poslal, má večný život a nejde na súd, ale prešiel zo smrti do života. Veríš tomu, čo hovorí Ježiš? Veríš, že On skutočne prišiel hľadať a spasiť, čo bolo zahynulo v hriechu? A tak On hľadá aj teba a dáva ti svoje odpustenie a milosť.
A tak, sa radšej modli: Áno Bože, uznávam, že som hriešny človek. Nezaslúžim si Tvoje odpustenie, nezaslúžim si vstúpiť do Tvojho kráľovstva. Ale verím, že Pán Ježiš Kristus zomrel aj za tento môj hriech. A pre Jeho zásluhy a obeť na kríži Ťa prosím, odpusť mi a prijmi ma na milosť. Amen.
Toto je to, o čom Pavel napísal: nik nemôže položiť iný základ okrem toho, čo je položený, a tým je Ježiš Kristu. Je Pán Ježiš Kristus základom tvojej nádeje, tvojho spasenia? Ak áno, tak sa už neboj. Si v Božích rukách. Môžeš mať istotu spasenia a večného života.
Musím ešte po pravde povedať, že ja som túto istotu nemal hneď. Keď som bol neustále konfrontovaný so svojimi zlyhaniami, že aj keď sa snažím žiť ako Božie dieťa, predsa zlyhávam, prepadli ma pochybnosti, či mi ozaj Boh odpustil a môže znovu a znovu odpúšťať.
A keď som si s tou otázkou nevedel rady, vyhľadal som človeka, ktorému som dôveroval, ktorý bol zrelším kresťanom ako som bol ja a hovorili sme spolu o tom, modlili sme sa a Boh mi dal do srdca pokoj v tejto otázke.
Nie je to o tom, že by som sa nebál smrti, alebo presnejšie povedané – zomierania. Samozrejme, z toho mám obavy. Ale nebojím sa Božieho súdu, lebo sa spolieham na Ježišove slová o prechode zo smrti do života. Nikto nemôže položiť iný základ v mojom živote, ako ten, ktorý je už raz položený – a tým základom môjho života, i môjho spasenia je Pán Ježiš Kristus.
Ako kresťan, sa teda ani ty nemusíš obávať Božieho súdu. Ak sa obávaš, buď nie si kresťanom, alebo nerozumieš ešte celkom tomu, čo to znamená byť kresťanom. Urob preto niečo z toho, čo som naznačil – modli sa, prípadne vyhľadaj niekoho, s kým sa môžeš o tom porozprávať a túto istou a pokoj získať.
Predsa však sa chcem ešte dotknúť aj toho posledného, čo som spomenul v úvode. Aj ako kresťan máš mať istý rešpekt pred Božím súdom. Nie ohľadom svojho spasenia, ale ohľadom toho, čo buduješ na tom základe, ktorým je Kristus.
Pôvodne som chcel dnes hovoriť hlavne o tom, ale uvedomil som si, že nemôžem preskočiť tú otázku spasenia.
Pavel píše: bo nik nemôže položiť iný základ okrem toho, čo je položený, a tým je Ježiš Kristus. Či na tomto základe stavia niekto zlato, striebro, drahokamy, drevo, seno, slamu, každého dielo vyjde najavo; ukáže to totiž (súdny) deň, ktorý to zjaví v ohni, a sám oheň sprobuje dielo každého, aké je. Ak niekomu zostane dielo, čo postavil, dostane odmenu; ak niekomu dielo zhorí, utrpí škodu; sám sa síce zachráni, ale len ako cez oheň.
Nebudem už teraz t robiť podrobný výklad týchto slov. Hoci Pavel tieto slová adresoval kresťanom , v istom zmysle sa týkajú aj neveriacich. Na konci Boží súd – obrazne hovorené – ohňom preskúša všetko, čo sme budovali a na čom sme v živote stavali. Rozdiel medzi kresťanom a nekresťanom je v tom, že nekresťanom zhorí všetko a nezostane nič. Podobne ako Ježiš hovorí v podobenstve o dvoch staviteľoch – kto stavia na piesku, toho dom sa počas búrky zničí. Ale kto stavia na skale, toho príbytok obstojí.
Ak nestaviaš svoj život na skale, ktorou je Kristus, ak nemáš ako základ svojho života i spasenia Krista, tak ti všetko zhorí. Presne ako sa spieva v tej piesni „ zhorí všetko čo mám..“
Ale pozor, ak aj staviaš na Kristovi, je tu vážna otázka – čo vlastne staviaš? Možno sú to bezcenné veci, ktoré nemajú žiadnu hodnotu pre večnosť. A okrem základu ti všetko raz zhorí. Síce to neohrozí tvoje spasenie, ale chceš žiť tak, že sa raz pred Bohom ukáže, že si žil prázdny život? Dokonca aj ako kresťan?
Nie je to trapas? Nie je to hanba? Premrhať život, ktorý ti Boh dal?
To, že ťa tu Boh ponecháva, má nejaký dôvod. Boh má pre teba plán, má pre teba poslanie. Možno sa o tom nebude písať v novinách – a to je veľmi pravdepodobné, ale v Božích očiach majú tvoje dni zmysel. Preto tu ešte si. On s tebou počíta.
Ale s čím počítaš ty? Alebo čo počítaš ty? Prepočítavaš len koruny na eurá? Počítaš svoje úspechy, zemskú slávu, tituly. Akú kariéru si dosiahol, koľko majetku si nahromadil…?
Každý má len dve možnosti. Buď bude žiť len pre seba alebo pre druhého. A kresťan môže byť veľmi sebecký a žiť len pre seba, pre svoje záujmy a svoj prospech.
Nehovorím, že ako kresťan nemôžeš mať svoje záujmy – ale čo z toho, čomu venuješ svoj život, má hodnotu pre večnosť? Buduješ to vzácne – ako zlato, striebro, drahokamy – to je obrazná reč – alebo slamu, drevo, to čo vezme raz rýchlo skazu?
Veľmi rýchlo si to vieš zhodnotiť sám pre seba. Zrátaj si, čomu venuješ svoj voľný čas? Nakoľko v tom má miesto Boh a Božie veci? Nie je ťa budem súdiť, Boh posúdi raz každého z nás.
Dnes už toto nebudem viac rozoberať. Možno sa k tomuto ešte vrátim nabudúce, keď bude príležitosť. Teraz chcem nakrátko ešte zhrnúť a zopakovať otázku: .
Čo staviaš vo svojom živote? Aký základ je položený v tvojom živote? Je to skutočne Kristus? Stojíš na Kristovi? Ak nie, tak riskuješ, že tvoj dom sa raz zrúti, už tu na zemi, a potom raz sa zrúti určite…
Mám pre teba takýto návrh: Odovzdaj život Kristovi – aby si sa nemusel báť raz stretnutia s Bohom. Nech ťa Boh požehná. Budeme sa modliť. Amen

References: súd 
 súd 
 súd 
 súd 
 súd 
 súd 
 súd 
 súd